Papersnake/gushiwen huggingface dataset:
述字回文偈七首 其七
赵炅（宋代）

依述最亨知，休以祐然留。希佛背生推，求比旧前忧。
双松图寿宜兴李尚文
张弼（明代）

阳羡溪山淑气钟，何年产此双乔松。百里深根蟠厚地，千寻黛色拂高穹。

星斗流光点上下，羲娥倒影述西东。般倕投斧不敢聣，万牛之力将何庸。

明堂梁柱久觖望，但令万壑号清风。一枝秀耸扶桑侧，沐浴雨露参飞龙。

乃有仙人张果老，自称神尧之侍中。青眸阊阖走列缺，玉齿□笑驱靊霳。

高坐松阴发孤咏，抚弄造化如孩童。翩翩驾鹤上谒蓬莱宫，回视此松兮与天地而无穷。
题华清宫
陈尧佐（宋代）

百首新诗百意精，不尤妃子只尤兵。
争如一句伤时事，只为明皇恃太平。
重九前七日同郡斋诸文学登邻霄台
陈煇（清代）

西风吹眺最高台，云物苍苍入望来。秋兴不随黄叶尽，晚樽偏对菊花开。

岩前落木蝉声急，天际澄江雁影回。归去若迎重九日，还从此地送陶杯。
为啸石二兄得馆寄呈六绝 其三
安魁（清代）

北辕如许改南辕，手足相连亦足欢。只恨长途艰往返，高堂未易教心宽。
题后郑壁
郑刚中（宋代）

满眼烟尘杂鼓旗，经冬首鼠负忧疑。
树头新绿今如此，孤负春光固可知。
东阿王
程敏政（明代）

我爱东阿王，翩翩贵公子。虽读万卷书，日日弄文史。

已乖弟兄万，更遂君臣理。盗汉者何人，胡不相谏止。

所以大道行，重义不重死。凄凉豆箕咏，掩卷吾不齿。

当年开国地，寂寞小山趾。谅哉朱昱心，千载有馀耻。
颂古
释道颜（宋代）

近在口皮边，远过河沙国。
世间多少人，不得油糍喫。
戏题酒家壁
陆游（宋代）

漫道江南倚寺楼，岂如烟雨弄扁舟。
并刀不翦清愁断，楚练难縻白日留。
湖上采菰甘似蜜，街头买酒滑如油。
金丹九转何时毕？且对梅花一醉休。
偈颂三十八首
释如净（宋代）

独瞎顶门眼，大人具大见。
掀翻瓮里天，大智具大机。
以大入小，万化普施。
莺迁乔木调新舌，梅吐清香发旧枝。
重过鹞儿岭伤用道长史
杨士奇（明代）

荒山千万叠，茅舍頫河滨。岂意清明世，翻为憔悴人。

命穷身不返，志屈道还伸。为洒重来泪，平生心所亲。
蝶恋花
曹景芝（清代）

谢了玉梅花一树。犹有馀香，悄向帘栊度。明月不谙离别苦。

清光偏照飞英处。

心上愁丝萦万缕。未觉春来，怎负春光去。窗外几声啼杜宇。

惊残好梦浑无据。
西泠秋日从孙招饮寓斋同从侄作
贝青乔（清代）

炮云飞焰卷金阊，吹散吾宗各一乡。何幸授餐逢杜济，转思收骨属韩湘。

谈深家国惟挥泪，愁满乾坤漫举觞。终望桑榆收晚景，青春作伴放归航。
拟古六首
曾协（宋代）

濯濯春月柳，低映金张宅。
风光到飞絮，枝头少颜色。
荣华岂不好，岁晚负赏识。
坚贞自中心，君看松与柏。
同张德和游沈道士庵
王洋（宋代）

上春甲子送穷日，早破烟扉令节求。
指点荷光仟侣洞，招期南极老人游。
龟前香火木称士，堂后交蟋石作牛。
我恐上真无碍意，使君息虑是清修。
诗美校书郎彭方迥
黄庄（宋代）

庐陵间气欧阳公，宗主文脉魁兰宫。
给纪诏来简眷浓，职居馆阁誉望隆。
圣明天子是仁宗，拔贤招俊萃群工。
希文何为去匆匆，谏官不言祗蔽蒙。
惟公壁立秉精忠，独抱鯾论心忡忡。
显责若讷极匪躬，飘然夷陵凛高风。
高风凛冽谁能同，地灵人杰国不空。
魁名自见六一翁，翱翔天禄名尤崇。
忠肝义胆何其雄，愤彼阴邪后内讧。
崇论宏议要力攻，责彼谏者达四聪。
摧奸击佞深有功，吁嗟众目昏如蒙。
划然见此光瞳瞳，吁嗟众耳塞如聋。
轰然闻此声渢渢，丹心一片对穹窿。
名齐欧老压岱宗，赖有谏臣鉴由中。
贤相意与公议融，全名不作夷陵穷。
公心岂计穷与通，使我跃起激懦衷。
贤哉两魁硕且洪，仁山突兀文水淙。
尘土黄 笺
刘次庄（宋代）

春台女儿似红玉，曾奉当筵柘枝曲。舞成早自得痴名，更傍春风情不足。

客携黄金欲有赠，多在邻家赌双陆。近从新官作颜面，祇得低心随所欲。

自知久去非所安，夜半东门车特碌。秀阙芙蓉潭畔起，每向波间得双鲤。

水流却上大应难，惟有孤怀似潭水。一骑翩翩锦臂鞲，红罗百丈作缠头。

为言闻得琵琶怨，当门下马欲登楼。莫登楼，君马骇。

无限朱帘薰好香，城北城南无一瞬。
再赋十绝 其四
葛胜仲（宋代）

云峰遥看步慵移，层碧三参更两差。天际馀霞似残锦，只堪收拾饷丘迟。
登永嘉绿嶂山
谢灵运（南北朝）

裹粮杖轻策，怀迟上幽室。
行源径转远，距陆情未毕。
澹潋结寒径，团栾润霜质。
涧委水屡迷，林迥岩逾密。
眷西谓初月，顾东疑落日。
践夕奄昏曙，蔽翳皆周悉。
蛊上贵不事，履二美贞吉。
幽人常坦步，高尚邈难匹。
颐阿竟何端，寂寂寄抱一。
恬如既已交，缮性自此出。
杪秋游医巫闾山得五言三十韵
弘历（清代）

奥宇坤维镇，神堂碣石开。隆嵷参汉迥，案衍向阳恢。

舜典升柴载，山经括地赅。昔曾望峦岭，今已近坛陔。

禋祀帛笾荐，威仪卿尹陪。达诚仙阙退，问景玉鞭催。

蓦入栗梨墅，延缘峛崺堆。圃场崇有积，鸡犬静无猜。

频见耕荒隧，畴能保一阫。日高方觉暖，风细不生埃。

盘谷深成阻，牛山久已峐。寺颓僧避去，屋寂鸟飞来。

遂造崎岖遍，从看草木才。地灵自呵护，天意本栽培。

写雾豁宫霍，流澌落漩洄。柳书人作字，松抱石为胎。

初狭尘凡限，中宏造化胚。便因穷窈窕，旋命减舆㒗。

诘曲遵埼径，蒙茸藉嫩苔。悬崖飞瀑水，切颢耸瑶台。

尚有芝英碣，宁妨荐福雷。武陵虽假借，洞口试徘徊。

作记徵彭泽，成诗忆楚材。宁知进士第，转逊岳阳杯。

肥遁幽栖处，翘思独往才。云巢真可号，龙种是谁栽。

最后中峰矗，居然一笠嵬。海天惟浩荡，心目与兼该。

始遇欣佳矣，旷观诚壮哉。安期如却扫，意不在蓬莱。
晓行
彭慰高（清代）

突兀棕榈抱一村，清溪几曲野泉吞。石梁风定鱼窥网，山径人泉鹿打门。

不尽秋光催短鬓，无多暖意送朝暾。篝车陇畔闻香稻，馌饷儿童笑语温。
意行至神祠酒坊而归
陆游（宋代）

雨收霁色满川原，独曳枯藤出里门。
陌上微风摇稗穟，沟中残水出篱根。
系牲庙柱悲刀几，酾酒村场满盎盆。
兴尽还家殊不远，渔灯绩火闹黄昏。
鸟栖曲二首
司马光（宋代）

风破金铺结绮钱，穿帘人幌舞垂莲。
可怜无人夜不晓，起视西窗月华皎。
崖门吊古三首 其三
吴旦（明代）

误国由来一字间，上方无剑讨神奸。虞渊日入谁能取，沧海龙游遂不还。

夜后蜀禽犹迸血，秋来湘竹总成斑。丹青俎豆休明事，一簇崇祠几仞山。
即事
陆游（宋代）

还乡吴语熟，伏枕越吟悲。
接客寒温简，过邻几杖随。
独嗟亲旧少，不觉岁时移。
陌上人争看，风欹白接篱。
寄远 其一
吴惟信（宋代）

别后一身长是客，何须更说负烟萝。近来心事深如海，梅损清香雨雪多。
与道源游西庄遇齐道人同往草堂为齐书此?此
苏轼（宋代）

桑麻已零落，藻荇复销沉。
园宅在人境，岁时伤我心。
强穿南埭路，遥望北山岑。
欲与道人语，跨鞍聊一寻。
寿域诗四章为庄得全编修尊人作
区大相（明代）

煌煌寿域，光于南斗。包孕群生，诞锡惟厚。鸾凰是藩，麟鹿是囿。

碧草朱华，以繁以茂。

南斗之下，是为星沙。环以绿水，夹以丹霞。于焉逍遥，其乐孔嘉。

俾尔寿谷，德音不瑕。

南斗之傍，爰开玉堂。皇降嘉赉，有烂其光。玉树琼柯，有芬其芳。

俾尔昌炽，德音孔扬。

绵绵星沙，寿域所届。济济玉堂，寿域所会。及尔子孙，亦昌以大。

介兹景福，永寿无害。
题庆全庵
谢枋得（宋代）

莲如君子甘离世，菊似逸民难出山。
不信众芳□寂寞，天香流出满人间。
怨女曲
刘子翚（宋代）

空原悲风吹苜蓿，胡儿饮马桑乾曲。
谁家女子在氇城，呜呜夜看星河哭。
黄金为闺主为宇，平生不出人稀睹。
父怜母惜呼小名，择对华门未轻许。
干戈漂荡身如寄，绿鬓朱颜反为累。
朝从猎骑草边游，暮逐戎王沙上醉。
西邻小姑亦被虏，贫贱思家心更苦。
随身只有嫁时衣，生死同为泉下土。
出门有路归无期，不归长愁归亦悲。
女身如弱难自主，壮士从姑不如女。
题郑拾遗草堂
韦应物（唐代）

借地结茅栋，横竹挂朝衣。秋园雨中绿，幽居尘事违。

阴井夕虫乱，高林霜果稀。子有白云意，构此想岩扉。
题武康唐伯南扫月轩
范浚（宋代）

竹影扫秋月，乃是仙人诗。至今幽隐士，想像沙塘陂。

开轩笑长风，坐看山月吐。修篁出清姿，会作婆娑舞。

莫遣儿辈觉，此乐无人知。谁家复多竹，风月同幽期。

幸当语竹弟，俗士久暌阙。主人倘无嫌，为扫石上月。
次韵孔常父送张天觉河东提刑
苏轼（宋代）

送君应典鹔鹴裘，凭仗千钟洗别愁。
脱帽风流余长史，（君喜草书而不工，故以此为戏。
）埋轮家世本留侯。
（张纲，子房七世孙也，犍为武阳人。
墓在今彭山，君岂其后耶？）子河骏马方争出，（麟府马，出子河汊。
）昭义疲兵亦少休。
（唐称昭义步兵，盖泽潞弓箭手。
）定向秋山得嘉句，故关黄叶满行辀。
【仙吕】一半儿_手帕藕丝纤
王举之（元代）

手帕
藕丝纤腻织春愁，粉线轻盈惹暮秋，银叶拭残香脸羞。玉温柔，一半儿啼痕一半儿酒。
开书
泪痕香沁污鲛，墨迹淋漓损兔毫，心渺茫云路遥。念奴娇，一半儿行书一半儿草。
买船至演平拜建康刘公墓下遂入城假馆梅山堂感涕有作
朱熹（宋代）

维舟新历口，步上秣陵阡。高丘忽嵯峨，宿草迷荒烟。

拜起泪再忽，哀哉不能言。驱车且复东，借此虚堂眠。

念昔堂中人，经营几何年。一旦舍之去，千秋不言还。

露井益清渫，风林更修鲜。思公独不见，涕下如奔川。

感慨西州门，怆悢山阳篇。晤叹日隐树，悲歌月当轩。

堂堂忠孝心，终古谅弗谖。尚与吴门子，归来故山巅。
丞相委入姑苏索各官俸米，留别幕府诸公
张昱（元代）

不比常年载酒游，杏花时节出杭州。粉闱未觉为郎贵，萱草难杭此日忧。

沙漠帛书空见雁，江湖春水莫容鸥。何时折尽垂杨柳，留取他年系别愁。
闻圆机累日病酒戏作存问之
晁说之（宋代）

善人有怒而无嗔，美酒何曾病著人。
夫君自是愁鬼著，愁鬼一勺百气振。
夫君何以致愁鬼，十年一官冷於水。
况令复似未第时，酩酊长编痛料理。
君言不觉身无聊，西家醪胜东家醪。
是中有米亦可饱，枉费东坡歌小槽。
宿直
宋祁（宋代）

三重仙阁道家山，寓直由来恧素餐。
漏近章沟先报暝，树连温省未知寒。
兰釭静对朱花结，芒帙闲披白蠹乾。
前膝正宜无夜召，贾生衰鬓仅胜冠。
庚戌九月将有浙行舟泊穗城怅然有作
郑学醇（明代）

木落转深秋，衣轻怯远游。层城烟渐暝，孤树鸟先投。

灯影乱流水，筝声多酒楼。悠悠吴楚去，何处是严州。
度东泠桥蟹螯峰下娱晖滩
王世贞（明代）

岩峦谢雄丽，花竹入萧闲。点缀一二峰，映带远近山。

醉举毕氏螯，忽掣向云间。流杯石芙蓉，凿井青连环。

径转目忽开，焉辞足蹒跚。藉磴坐青葱，临址弄潺湲。

窃为忘归咏，风流庶可攀。
颂证道歌·证道歌
释印肃（宋代）

心是根，法是尘，
根尘睹对转迷情。以火救火方主妙，
烧却从前业识心。
和半庵庆成诗韵
王志道（宋代）

重屋祗承敬勿休，前星主鬯贰凝旒。
度筵九尺陈黄目，助祭诸王白头人。
精意已知通烈祖，仪文元不减圜丘。
两阶屡舞苗民格，何况金穰岁有秋。
津梁寺采新茶与幕中诸公遍赏芳香尤异…四韵兼呈陆郎中
武元衡（唐代）

灵州碧岩下，荑英初散芳。涂涂犹宿露，采采不盈筐。

阴窦藏烟湿，单衣染焙香。幸将调鼎味，一为奏明光。
题郑所南画兰呈家二河太史
李以贞（明代）

黍离麦秀叹周原，憔悴兰英散澧沅。才得骚歌吊魂魄，又无王澧寄愁根。

弃之沙砾花无语，写向云笺泪有痕。绣槛珠帘重伫目，风流不及赵王孙。
八声甘州（竞渡）
姚云文（宋代）

卷丝丝、雨织半晴天，析歌发清舷。甚苍虬怒跃，灵龟急吼，雪涌舷川。楼外榴裙几点，描破绿杨烟。把画罗遥指，助啸争先。

樵悴潘郎曾记，得青龙千舸，采石矶边。叹内家帖子，闲却缕金笺。觉素标、插头如许，尽风情、终不似斗赢船。人声断，虚齐半掩，月印枯禅。
句
郭忠恕（宋代）

为逢末劫归依佛，不就新恩叙理官。
临安春雨初霁
陆游（宋代）

世味年来薄似纱，谁令骑马客京华。
小楼一夜听春雨，深巷明朝卖杏花。
矮纸斜行闲作草，晴窗细乳戏分茶。
素衣莫起风尘叹，犹及清明可到家。
记梦
陆游（宋代）

三髻山童喜欲颠，下山迎我拜溪边。
松阴拂罢苍苔石，接竹穿云理旧泉。
汴京纪事二十首·其十四
刘子翚（宋代）

桥上游人度镜光，五花殿里奏笙簧。
日曛未放龙舟泊，中使传宣趣郓王。
蝶恋花·玉子纹楸频较路
王之道（宋代）

玉子纹楸频较路。胜负等闲，休冶黄金注。黑白斑斑乌间鹭。明窗净几谁知处。
偪剥声中人不语。见可知难，步武来还去。何日挂冠宫一亩。相从识取棋中趣。
自君之去矣三首 其三
郑惟广（明代）

自君之去矣，好鸟鸣芳树。思君如春花，香色何时曙。
乙亥六月乡民祈雨寿春祠下嘉澍既降槁苗尽兴
裘万顷（宋代）

忧时曾上天庭疏，悯物今为旱岁霖。
一夕风霆百川水，四郊香火万民心。
山巅定有烟霞宅，夜半常闻钟磬音。
傥许尘踪拜仙驭，何时得与白鸥盟。
与述庵夜话
齐彦槐（清代）

握手语无尽，不知星斗阑。文章悲故友，山水忆新安。

母老吾何适，家贫尔亦难。荆南一杯酒，珍重话为官。
哭瓢饮陈子在
薛嵎（宋代）

蝉蜕尘埃外，闲身乐未涯。
山林天岂靳，修短数难移。
吟砚谁濡墨，空瓢想挂枝。
深衣古贤貌，犹凯梦来时。
西江月（武昌妓徐楚楚号问月索题）
刘过（宋代）

楼上佳人楚楚，天边皓月徐徐。呼童忙为卷暇须。试问中情几句。

圆少却因底事，缺多毕竟何如。嫦娥无语谩踌躇。飞过画栏西去。
感事
晁说之（宋代）

长江无月令，氛祲日胚胎。
北阙望不见，东风呼弗来。
后皇本图治，上帝肯遗才。
为问缙绅士，何容赋七哀。
杂兴十首 其八
程俱（宋代）

昔年过吴江，恋恋不能去。临江尘思尽，廓若扫翳雾。

兹为三年留，已厌波涛怒。乃知常人情，趣新方舍故。
失调名 其一 和人春词
周煇（宋代）

卷帘试约东君，问花信风来第几番。
舒布图铠巴图鲁奇彻布歌
弘历（清代）

千人万人敌昔有，亦惟能将资众力。一人奋勇敌二千，昔未前众今始出。

其人曰惟奇彻布，向为侍卫备宿直。去岁从军监包沁，包沁之人乃通贼。

来围其帐欲肆害，奇彻布曾无惧色。徐腰櫜鞬手弓箭，出帐跨马声霹雳。

蚁聚叫欢群近前，应弦馥倒贼辟易。辟易复前恃其众，长枪火铳竞相逼。

奇彻布且战且走，得一柳林为障翼。贼人围之凡数重，恐自伤无施铳隙。

持枪人亦弗敢进，进被箭死尸横骼。二千人各二十心，一人气夺二千魄。

侵寻天暮众西奔，奇彻布归奏殊绩。赐金赐爵酬勤劳，复请从师肯宴息。

舒布图铠巴图鲁，神勇之名汝应得。荆轲孟贲匹夫豪，日月爝火光应熄。

我歌嘉尔岂徒然，勖我八旗永为式。
一落索（东归代同舟寄远）
毛滂（宋代）

月下风前花畔。此情不浅。欲留风月守花枝，却不道、而今远。

樯外鹭飞沙晚。烟斜雨短。青山只管一重重，向东下、遮人眼。
王龟龄遣妓送酒赐诗走笔为谢
张孝祥（宋代）

不复襄王梦里云，纷纷缟袂与青裙。鸣鞭枉送斋中酿，病彻杯觞欠薄醺。
王行父惠簟赋谢二绝 其二
胡应麟（明代）

珠帘十二照华堂，一卷湘云白日长。已悉王恭无长物，莫教残夜踞胡床。
兼并
王安石（宋代）

三代子百姓，公私无异财。
人主擅操柄，如天持斗魁。
赋予皆自我，兼并乃奸回。
奸回法有诛，势亦无自来。
后世始倒持，黔首遂难裁。
秦王不知此，更筑怀清台。
礼义日已偷，圣经久堙埃。
法尚有存者，欲言时所咍。
俗吏不知方，掊克乃为材。
俗儒不知变，兼并可无摧。
利孔至百出，小人私阖开。
有司与之争，民愈可怜哉。
连日苦热因忆明复庵别业
戴亨（清代）

朱明增酷烈，离垢想清芬。槐荫留长日，山房接断云。

园蔬经雨摘，村酒隔篱分。风味宛如昨，孤吟怅夕曛。
留侯庙
赵公豫（宋代）

微茫祠宇著山中，曲径悬崖杖履通。一调楚歌声断续，八千甲士散西东。

良臣远识存真隐，赤帝雄心赋大风。惟有彭城留皓月，春秋光照尚和同。
秋兴
陆游（宋代）

无食苦日长，无衣念秋近。
虽云老农圃，未害乐尧舜。
士生要弘老，病在堕骄吝。
得丧才几何，哀哉以身徇！平生最耐事，霜雪亦满鬓。
忧患一洗空，吾道其少进。
臣𣓨以御画鹊示臣某谨再拜稽首赋诗 其二
韩驹（宋代）

舍人簪笔上蓬山，辇路春风从驾还。天上飞来两乌鹊，为传喜色到人间。
山居杂诗九十首 其十七
曹勋（宋代）

弃官了无事，饭馀心境空。清琴或数弄，浊酒时一中。

人生苦不闲，得闲须从容。闭门适吾乐，三籁皆同功。
福唐秀上人相见圆通
释德洪（宋代）

庐山万木春已透，满目春光迎马首。北山攫饭借榻眠，一任春山穿户牖。

道人闻是福唐来，石门曾结游山友。相逢未说一笑欢，且忻春色浓如酒。

何当瘦藤上孤绝，深谷忽惊如锦绣。人生超放当趁健，东风已暗藏鸦柳。
读章嘉甫诗
唐仲友（宋代）

句法亡来久，诗坛忽有人。
看君哦字苦，胜我食芝新。
国史空遗恨，竿门未识真。
尚须樽酒细，非效捧心颦。
跋蔡节斋为题张生所画文公像
真德秀（宋代）

张生父子称紫阳，於容人物非寻常。
能传遗像数百本，粹然千载存无忘。
言学工夫日星皎，无言气象真难晓。
后学深明未发时，始信张生功不少。
梅花十绝 其八
方岳（宋代）

三分香有七分清，月冷霜寒太瘦生。山泽之儒君识否，乐天姓氏谪仙名。
送李亿东归
周贺（唐代）

黄山远隔秦树，紫禁斜通渭城。别路青青柳发，

前溪漠漠花生。和风澹荡归客，落日殷勤早莺。

灞上金樽未饮，宴歌已有馀声。
杂书幽居事
陆游（宋代）

卜筑南湖上，梅花几度春。
身缘作诗瘦，家为买山贫。
野步维渔艇，江楼岸醉巾。
谁知会稽叟，不媿葛天民。
抗云亭
韩淲（宋代）

淡烟晴日近重阳，整屐荒山野路长。世事是非同胶扰，人生今古一悲凉。

望穷千里乾坤外，清绝小园松菊香。此日此时真可惜，西风催酿满林霜。
倪秀才惠橄榄二首
赵蕃（宋代）

直道堪嗟故不容，更持谏味欲谁从。
昏昏度日惟贪睡，茗椀聊充午后供。
奉送永州张中乐屯田
韩维（宋代）

昔年曾读子厚集，梦寐彼州山水佳。
循良今慰远人望，潇洒仍水旷士怀。
楼头打鼓散群吏，林下啼鸟眠高斋。
政閒境胜足佳句，好写大字镌苍崖。
龙潭偈
释定光（宋代）

天风毗地势，地水转势头。
沙石立来堆，水心主巨州。
送秦祠监还蜀二首
洪咨夔（宋代）

岷峨人物古，淮海姓名香。
识面岁华晚，论心春昼长。
有怀胡去国，无愧好还乡。
呼酒犒三老，柁楼天正凉。
山居
胡宿（宋代）

老矣求田鱼稻乡，儿孙常要在余旁。提篮买菜须灵照，举案齐眉只孟光。

医国有方三折臂，扣关无路九回肠。紫芝白发秋风里，怅望商山绮与黄。
幽居
陆游（宋代）

毒暑流金石，吾庐乃尔幽。
松棚香带露，竹簟冷生秋。
荡桨苹花浦，垂竿杜若洲。
非关遗世事，聊以解吾愁。
张持道生辰三首 其一
郭印（宋代）

妙喜生摩诘，长庚梦谪仙。宝阶三道降，凉月九分圆。

黑发功名地，红尘世俗缘。乾坤思整顿，休慕竹林贤。
齐膂翅
贾似道（宋代）

中秋齐膂最为英，头项宽舒翅皱文。
敦厚牙长兼脚大，金风才动不堪闻。
醉中放歌寄某友
曾曰唯（明代）

海天寒馆霜作威，指冠短发不受吹。老生未肯自称老，知我已非少年时。

君少于予才二岁，四十封拜亦已迟。况俱失路乡里中，子犹豪健吾已衰。

丈夫不能与世选，喙长三尺何处开。蹙缩眼眶髡须眉，我学蝇声控舌语，世人听之曰太奇。

我欲作贼，贼不可为。我欲登仙，肉重难飞。我将为今世之文士，今世之文，观者举肥，作者救饥，琐尾而不可垂。

茫茫千八百年间，龙门大笔继者谁。英雄腌杀醋瓮底，神龙失水乃令醯鸡欺。

白登铁城困龙隼，不藉巾帼难解围。我今骑王半山之拄杖，借朱夫子之门搥，望门敲砖拙言辞。

吁嗟乎，目长的短，矢柱正移。乞巧柳子，送穷退之。

送之不去乞不来，七尺一半土中埋。谈深不觉歌莫哀，尊中酒空泪满杯。

明朝观海共登台，百尺天门眼好开。酒坐莫有少年客，白头先生狂不得。
孝宗皇帝挽词五首
陈傅良（宋代）

好学元无斁，忘疲晚有加。
明谟宗六艺，妙用合三家。
照映天经纬，流传士齿牙。
奎文尊阁处，更合榜重华。
送王景彝学士使虏
梅尧臣（宋代）

持节共知过碣石，衔芦相背有飞鸿。
地寒狐腋著不暖，沙阔马蹄行未穷。
陇上牛羊冲密霰，帐前徒御立酸风。
归时莫问程多少，却到河湟杏萼红。
秋夜读九歌
夏弘（清代）

娟娟凉月生虚壁，酒罢摊书读《九歌》。兴托美人情最切，思深公子怨何多。

湘皇泪雨滋丛竹，山鬼悲风带女萝。一夜寒砧催木叶，洞庭今已起微波。
阆州
任约（宋代）

尘外分明一锦屏，南楼相对竞峥嵘。
却缘造化生来别，不信丹青画得成。
生查子（同前感旧）
晁补之（宋代）

宫里妒娥眉，十载辞君去。翠袖怯天寒，修竹无人处。

今日近君家，望极香车骛。一水是红墙，有恨无由语。
西江月
向滈（宋代）

门柳疏疏映日，井桐策策翻秋。萧条不似那时游。只有山光依旧。别久犹牵去梦，怀多还惹新愁。吹箫人在雁回州。不管沈郎消瘦。
送崇长老
周孚（宋代）

渺渺天童路，今年草又秋。净瓶谁解趯，钝斧子牢收。

作略如投子，生涯只赵州。山田一盂饭，此外更何求。
木瓜铺短歌
陆游（宋代）

鼓楼坡前木瓜铺，岁晚悲辛利州路。当车礧礧石如屋，百里夷途无十步。

溪桥缺断水齧沙，崖腹崩颓风拔树。虎狼妥尾择肉食，狐狸竖毛啼日莫。

冢丘短草声窸窣，往往精灵与人遇。我生胡为忽在此，正坐一饥忘百虑。

五更出门寒裂面，半夜燎衣泥满裤。妻孥八月离夔州，寄书未到今何处。

馀年有几百忧集，日夜朱颜不如故。即今台省盛诸贤，细思宁是儒冠误。
颂古一百首
释智愚（宋代）

踪迹由来久避秦，洞门深锁古台春。
落花只为随流去，便有寻芳拾翠人。
小酌
陆游（宋代）

白发萧然海上村，犹能草草置清樽。
今年项里杨梅熟，绿李来禽不足言。
次韵子瞻送穆父二绝
黄庭坚（宋代）

渺然今日望人材，每见紫芝眉宇开。
又触惠文江海去，悚帆谁与挽令回。
是日适逢寒日归途有作次方干寒食过东阳韵 其二
许传霈（清代）

他乡半是故乡人，佳节同游日未曛。荒冢纸灰忽飞起，归心谁得似归云。
和儿咨夔夜坐韵
洪钺（宋代）

楼底雪千峰，楼头著寓翁。梅方开萼绿，桃已亚枝红。

斟浅偏劳劝，眠迟不受烘。锦城春在眼，何暇问蚕丛。
开元暮归
陆游（宋代）

白发书生不自珍，天涯又作宦游身。
溪桥烟淡偏宜晚，野寺花迟未觉春。
日暖登山思谢屐，病余漉酒负陶巾。
茹芝却粒平生事，回首岩扉一怆神。
代上韩开府
刘过（宋代）

位号钧枢等，元勋阀阅传。
九理新洗日，一柱独擎天。
战守筹帷外，迁除化笔边。
衣冠图盛事，不记几貂蝉。
题野人壁
陆游（宋代）

身如鱼鸟出池笼，常在陂湖草莽中。
箫鼓相闻村社密，桑麻无莽岁时丰。
市墟买酒何人识？僧合煎茶欠客同。
久欲潇湘寄清啸，它年一棹莫匆匆。
自越上还信步寻梅
曾几（宋代）

客子千里至，未曾款入门。
妻孥劳苦外，径走江梅村。
江梅若有待，欲谢花犹存。
向人一笑粲，冷蕊生春温。
绕树三匝已，投空雪飞翻。
归来理梦事，淡月笼黄昏。
满江红　　题画寿总宪龚芝麓 赠余澹心
吴伟业（清代）

绿草郊原，此少俊、风流如画。尽行乐、溪山佳处，舞亭歌榭。

石子行头闻奏伎，瓦宫阁外看盘马。问后生、领袖复谁人，如卿者。

鸡笼馆，青溪社。西园饮，东堂射。促松枝麈尾，做些声价。

赌墅好寻王武子，论书不减萧思话。听清潭、亹亹逼人来，从天下。
恭祝寿祺皇贵太妃七旬大庆
弘历（清代）

碧空爽度绛云飞，寿域宏开恰古稀。庆衍三朝推淑范，惠敷六古式清徽。

露珠凝掌琼膏溢，月镜澄宵瑞霭霏。福祉繁增天共远，称觞岁岁启彤闱。
石季野县丞见示喜雨诗次韵为谢
晁公溯（宋代）

骄阳裂厚地，沃壤变焦土。
野老呼苍天，吁嗟击雩鼓。
三时农甚劳，一饱天宜与。
自惭为刺史，封内当镇抚。
有灾累其人，无德及所部。
是邦喜讥切，相语闻俦侣。
不作傅说霖，空闵僖公雨。
敢欺二三子，鸡长数百户。
徒知祷神只，庶望救疾苦。
如起乖龙卧，便觉商羊舞。
坐令郡两堰，岂减渠六辅。
兹晨理衣冠，未暇挂神武。
伤心念疲氓，稽首谢明主。
丰年必可期，甘泽常顺序。
与君俱何幸，彼此德施普。
绍兴淳熙分命馆职定撰十七首 捧俎用《丰安》。
郊庙朝会歌辞（宋代）

备物昭陈，工祝告具。维羊维牛，孔硕孔庶。有嘉维馨，加食宜饫。

敛时五福，永膺丰胙。
书感
强至（宋代）

择己要有持，择人要有别。
浅夫脱所守，柔颜附炎热。
庸儿昧所择，目前事苟悦。
彼柔有时变，尔炎有时歇。
歇者既死灰，变者遂刚铁。
平时绸缪地，一朝等楚越。
古人论淡交，君子保常节。
作诗贻知言，不为昧者说。
暑雨夕霁
宋庠（宋代）

天角残划截幕晖，南楼风快暑烟微。
月波半露金枢穴，云叶全收玉女衣。
气爽戍楼孤鹊云，雾沈荒苑数萤归。
凉轩更作东山咏，何处庄环有世机。
偈颂六十五首
释普济（宋代）

验人眼，截流机。
德山临际，伏惟伏惟。
脩竹吟和邬户曹佩之十二首 其五
顾璘（明代）

摊书独据乌皮几，洗砚时临墨池水。日斜何处散幽情，散发行吟脩竹里。
菩萨蛮
翁元龙（宋代）

春心莫共花争发。花开不管连环缺。梦断小楼空。杜鹃啼晓红。

眼看连理树。纤手移筝柱。调遍错成声。无人知此情。
虞美人·秋夕信步
纳兰性德（清代）

愁痕满地无人省，露湿琅玕影。闲阶小立倍荒凉。还剩旧时月色在潇湘。
薄情转是多情累，曲曲柔肠碎。红笺向壁字模糊，忆共灯前呵手为伊书。
水龙吟（天申节祝圣词）
周紫芝（宋代）

黄金双阙横空，望中隐约三山眇。春皇欲降，渚烟收尽，青虹正眇。日到层霄，九枝光满，普天俱照。看海中桃熟，云幡绛节，冉冉度、沧波渺。

遥想建章宫阙，□薰风、月寒清晓。红鸾影上，云韶声里，蒙天一笑。万国朝元，百蛮款塞，太平多少。听尧云深处，人人尽祝，似天难老。
兰香神女庙（三月中作）
李贺（唐代）

古春年年在，闲绿摇暖云。松香飞晚华，柳渚含日昏。

沙砌落红满，石泉生水芹。幽篁画新粉，蛾绿横晓门。

弱蕙不胜露，山秀愁空春。舞珮剪鸾翼，帐带涂轻银。

兰桂吹浓香，菱藕长莘莘。看雨逢瑶姬，乘船值江君。

吹箫饮酒醉，结绶金丝裙。走天呵白鹿，游水鞭锦鳞。

密发虚鬟飞，腻颊凝花匀。团鬓分蛛巢，秾眉笼小唇。

弄蝶和轻妍，风光怯腰身。深帏金鸭冷，奁镜幽凤尘。

踏雾乘同归，撼玉山上闻。
将入石壁山作
释智圆（宋代）

慧远风流庐岳隐，支公高尚沃洲栖。
闲思石壁堪长往，拟蹑浮云上石梯。
流萤篇
王宠（明代）

熠熠流萤度草堂，耿耿银河秋夜长。
萦回拂栋光难定，窈窕穿夜焰更藏。
山人书剑黯生尘，憔悴年来白发新。
枉将艳采投虚寂，却似余辉借比邻。
海萤流萤殊可怜，琉璃甲帐水晶帘。
映看宝靥千金笑，照看蛾眉百倍妍。
合德宫，昭阳殿，天人亲扑桃夜扇。
几回邀得九重欢，凤辇淹留传夕箭。
今日胡为溪水头，风篁烟柳共新秋。
不归天上琼楼队，却伴山中病客愁。
杂兴三首 其二
陈汝言（明代）

秋风起兰皋，萧萧坠霜叶。空庭坐无眠，清漏何时彻。

美人胡不来，慰我经年别。相思复相思，中肠九回折。
和杨尚书罢相后夏日游永安水亭兼招本曹杨侍郎同行
白居易（唐代）

道行无喜退无忧，舒卷如云得自由。良冶动时为哲匠，

巨川济了作虚舟。竹亭阴合偏宜夏，水槛风凉不待秋。

遥爱翩翩双紫凤，入同官署出同游。
辑自《宜兴县志》Author:董儒龙御街行 晚望
仇元善（清代）

熏风好处行人路。莺舌巧，榆钱舞。天长草树接云霄，野阔牛羊如鹜。

晚烟绿涨，夕阳红淡，又早千山暮。

农家筑就新场圃，麦未刈，秧先布。荒村灯火夜寥寥，夫妇牛衣中语。

可堪凄断，一声画角，吹彻楼头戌。
盘洲杂韵上 猫头竹
洪适（宋代）

穹枝回凤尾，健笋迸猫头。安得真致此，勿为群鼠羞。
广济道中
孔武仲（宋代）

牵确山坡瘦马行，年朝春色未分明。
蔫黄犹是旧时叶，格砾稍闻新岁声。
强涉远涂非我好，亦逢佳景得心平。
寒威斗起终豪横，更取村酤独自倾。
南北驱驰不少休，人生何处足优游。
去年立马龟峰道，亦是春泉绕舍流。
偕彭雅林游翠即席求和
陈宗礼（宋代）

往事镌鑱一梦同，游人聊此句从容。
神仙已逝境犹在，洞府虽深户不封。
阅遍古今云木老，洗空尘土石泉舂。
此怀清白堪超世，何必星精特地逢。
予顷得宛陵葛生所茹笔十余筒其中复得精妙者
林逋（宋代）

神锋虽缺力终存，架琢珊瑚欠策勋。
日暮闲窗何所似，灞陵憔悴故将军。
浣溪沙 题杨倩玉闺友远山遗稿
钟筠（清代）

怅望巫山一段云。落花飞絮奈温存。莫教容易诉离魂。

蝴蝶枕温思旧梦，杜鹃声里泣馀春。凄风苦雨作黄昏。
题溪山嘉趣图
薛瑄（明代）

仙人骑鹤去已久，犹有画图传世间。石林倒浸碧溪里，玉峰秀出青云端。

数椽茅屋镇寥阒，一叶扁舟常往还。借问此中何所乐，万事不羁山水閒。
绍兴祀高禖十首
佚名（隋代）

青律载阳，有鳦颉颃。
祈我繁祉，立子生商。
三牲既让，玉帛是将。
克熟克祀，月嘉其祥。
神宗皇帝挽诗四首 其二
刘攽（宋代）

绵宇正欢心，虞韶骤遏音。戴天忧杞国，就日怅崦岑。

贯朽三泉府，方输九牧金。斯民已仁寿，至理更难忱。
晚宿小罗田四首 其四
杨万里（宋代）

白酒聊三盏，青灯欲二更。倦来乘急睡，过了睡难成。
病腰
杨公远（宋代）

偶病腰疼失步伤，艰行终日坐胡床。
非干骑鹤因钱重，岂是悬鱼为带长。
倒屣蔡邕那敢效，休官陶令却相当。
名方细检无良剂，只好频频酌酒浆。
拟古
陆游（宋代）

坐卧北窗下，百事废不治。
脱粟与大布，衣食裁自支。
温饱岂不欲，违道予心悲。
地下见先人，所冀尚有辞。
送昙藏主雪峰见痴绝
释师范（宋代）

世上有蛇皆可物，非物非心亦百佛。
五湖云衲竞头参，空把光阴恣埋没。
我游江湖三十有四年，饱饭之余，
一味闲打眠。子今迢迢苦寻讨，
不知寻讨何慕焉。问吾道，
今年大熟收成早。问吾禅，
秋林噪晚声喧喧。抖擞屎肠都说了，
莫将一字归去容易空流传。斯言写就相违别，
目断家山云叠叠。
江仲嘉行邑将归见寄绝句次韵 其六
程俱（宋代）

诗城端欲据天山，酒户犹能敌饮仙。幽事相关公事了，如屏千嶂翠连绵。
昼寝
晁冲之（宋代）

闻说齐州路，遥通古睡乡。云岩迷傅说，风峡宴襄王。

日月星辰静，山川草木长。不知三代贵，何似一张床。
寄衣曲
刘克庄（宋代）

征夫去时著纻葛，征夫未回天雨雪。夜呵刀尺制寒衣，儿小却倩人封题。

上有泪痕不教洗，征夫见时认针指。殷勤著向边城里，莫遣寒风吹腠理。

江南江北一水间，古人万里戍玉关。
答赵玉妆
方岳（宋代）

人间无处不风波，潮打西兴雨一蓑。
难与命争俱老矣，经寻诗去奈吾何。
园成次第自花草，山是知闻空薜萝。
赖有月明千里共，烟寒数笔落行窝。
确遭家难卧病空山辱沈献翁诸君笃将伯之谊俾返故园小诗奉谢
李确（清代）

无端风雨旧巢倾，卧病空山感客情。北望我方怀有道，南飞君尚念余生。

穷途下泣逢羊舌，分宅高风见郈城。何德厚邀知己盼，卑栖重许返柴荆。
嵩山十二首·公路涧
欧阳修（宋代）

驱马渡寒流，断涧横荒堡。
槎危欲欹岸，花落多依草。
击汰翫游鯈，倒影看飞鸟。
留连爱芳杜，渐下西峰照。
久寓泉南待一故人消息桂隐诸葛如晦谓客舍不可住借一园亭安下即事凡有十首 其七
戴复古（宋代）

寄迹小园中，新晴风日丽。好鸟竹间鸣，野鹤空中唳。

悠然动诗竹，行吟抚松桂。久客若忘归，此身笑匏系。

五月倘未行，尚及食丹荔。
秦吉了
林景熙（宋代）

尔禽畜於人，性巧作人语。
家贫售千金，宁死不离主。
月湖祷雨有应李渭赋诗次韵并呈
邓深（宋代）

一雨端由诚意通，不然笔落有神功。
奔云拥树千山黑，迅电翻江万丈红。
黍稷盈畴才可望，尘埃眯眼顿成空。
民间岁晚知何事，饱饭无忧属两公。
句
释晓莹（宋代）

陶泛一船东。
春嬉
赵汝燧（宋代）

十分晴色趁春嬉，邻有灰驴惜我骑。舌啭虽然闻翠柳，叶浓却不见黄鹂。

小诗题壁同僧和，丫角携琴更鹤随。傍水谁家亭子好，万竿竹影浸琉璃。
再叠二首 其二
孙承恩（明代）

九重纶綍褒元宰，三月莺花属令辰。华省高筵齐北斗，大官仙醴注长春。

盐梅调剂臣工在，日月光明圣德新。青史远看千载事，黄金拟铸百年身。
过陈黄门墓
周茂源（清代）

碧血当年溅铁衣，犹余蒲首入泉扉。草深断碣眠香麝，花落空山叫秭归。

夜雨灵旗尝自出，秋风石马竟何依。大招拟赋还停笔，挂剑潜来恐是非。
答人惠药
屈大均（明代）

蝴蝶作庄周，佯狂世上游。有身惟殉道，无地可埋忧。

月出先微雨，梅开后素秋。承君念寒疾，药石重相投。
乾龙节致语口号
王庭圭（宋代）

红日初生碧海边，蓬莱金殿起晴烟。几重瑞气笼双阙，万室欢声动九天。

百二山河扶宝祚，两阶干羽舞文砖。遥闻葱岭新都护，愿举霞觞祝万年。
题陈氏镜湖
陈元晋（宋代）

贺监归欤百不求，问天只觅鉴湖秋。
夫君胜有闲田地，鉴破天悭得自由。
柯山春望
张耒（宋代）

先教一雨净江山，便放千林春意还。
何事东风吹客雁，便教无意恋汀湾。
牛头庵次王九王宪使韵
刘黻（宋代）

有此投閒处，群山绕地图。
声名出朝士，笑语乐樵夫。
招鹤松为主，开泉月作模。
犹嫌居欠僻，来往是征途。
即席赋得霜叶红于二月花
朱谋㬜（明代）

霜天枫叶林中色，试较春风枝上花。千点乱飞仍似雨，一堤掩映欲成霞。

水边朱户秋烟暝，山外丹梯晚照斜。却笑东皇虽有意，不如青女著铅华。
送元寿归华亭
周紫芝（宋代）

念昔得左鱼，相逢各萍梗。我方事米盐，君亦厌簿领。

岂曰吾无徒，其实但吊影。殷勤共杯酌，邂逅得俄顷。

坐中老于菟，神色甚凶犷。一躯垂豕腹，两眼张牛猛。

酒行殊未阑，幽事颇遭梗。人生聚散多，快意复难逞。

只今几何时，我居已深屏。君亦乘归舟，久别劳问省。

长言出新诗，小酌共昼永。平生发硎刃，妙割无肯綮。

岂容金九傍，卧著函牛鼎。庙堂重汲引，尽取无短绠。

会当从隗始，岂复杂哙等。愿君飞尺书，早发慰晚景。

功名要激昂，人事勿暖冷。为我谢黄郎，无路勤造请。

熟醉倘有味，高卧不须醒。仍烦织筠笯，丹砂寄圆顶。
谢倅监试未毕事而出以诗三章来用韵奉酬
陈傅良（宋代）

极欲从君十日欢，倦飞终羡鸟知还。
棘园观战缘何事，亦纵骅骝自出关。
次韵即事二首 其二
洪炎（宋代）

寄榻逢僧夏，登场喜麦秋。一风将浃日，四月尚重裘。

去矣吁何及，归欤幸少休。雨晴寒自戢，桂魄更添愁。
水调歌头·云冻鸟飞灭
袁去华（宋代）

云冻鸟飞灭，春意著林峦。姮娥何事，醉撼瑞叶落人间。斜入酒楼歌处，微褪茅檐烟际，窗户漾光寒。西帝游何许，翳凤更骖鸾。玉楼耸，银海眩，倚阑干。渔蓑江上归去，浑胜画图看。三嗅疏枝冷蕊，索共梅花一笑，相对两无言。月影黄昏里，清兴绕吴山。
云中感怀
纪逵宜（清代）

东皇何日到天涯，猎猎凄风万里沙。差解客愁惟有酒，欲看春色竟无花。

乱流孤屿诗中画，芳树娇莺梦里家。寂寞山城明月夜，居人为说旧繁华。
次韵酬孙少述见寄
刘攽（宋代）

退尺无缘复枉寻，信书那免不通今。争评玉价应输厚，能为鱼谋岂厌深。

待得散人如散木，敢论机械有机心。子荆诗笔兴公赋，万事惭君早息阴。
和崔公度家风琴八首008
王安石（宋代）

疏铁檐间挂作琴，清风才到遽成音。
伊人欲问无真意，向道从来不博金。
寒溪
孟郊（唐代）

霜洗水色尽，寒溪见纤鳞。幸临虚空镜，照此残悴身。

潜滑不自虚，露底莹更新。豁如君子怀，曾是危陷人。

始明浅俗心，夜结朝已津。净漱一掬碧，远消千虑尘。

始知泥步泉，莫与山源邻。

洛阳岸边道，孟氏庄前溪。舟行素冰折，声作青瑶嘶。

绿水结绿玉，白波生白珪。明明宝镜中，物物天照齐。

仄步下危曲，攀枯闻孀啼。霜芬稍消歇，凝景微茫齐。

痴坐直视听，戆行失踪蹊。岸童劚棘劳，语言多悲凄。

晓饮一杯酒，踏雪过清溪。波澜冻为刀，剸割凫与鹥.

宿羽皆翦弃，血声沉沙泥。独立欲何语，默念心酸嘶。

冻血莫作春，作春生不齐。冻血莫作花，作花发孀啼。

幽幽棘针村，冻死难耕犁。

篙工磓玉星，一路随迸萤。朔冻哀彻底，獠馋咏潜鯹.

冰齿相磨啮，风音酸铎铃。清悲不可逃，洗出纤悉听。

碧潋卷已尽，彩缕飞飘零。下蹑滑不定，上栖折难停。

哮嘐呷喢冤，仰诉何时宁。

一曲一直水，白龙何鳞鳞。冻飙杂碎号，齑音坑谷辛。

柧椾吃无力，飞走更相仁。猛弓一折弦，馀喘争来宾。

大严此之立，小杀不复陈。皎皎何皎皎，氤氲复氤氲。

瑞晴刷日月，高碧开星辰。独立两脚雪，孤吟千虑新。

天欃徒昭昭，箕舌虚龂龂。尧圣不听汝，孔微亦有臣。

谏书竟成章，古义终难陈。

因冻死得食，杀风仍不休。以兵为仁义，仁义生刀头。

刀头仁义腥，君子不可求。波澜抽剑冰，相劈如仇雠。

尖雪入鱼心，鱼心明愀愀。怳如罔两说，似诉割切由。

谁使异方气，入此中土流。翦尽一月春，闭为百谷幽。

仰怀新霁光，下照疑忧愁。

溪老哭甚寒，涕泗冰珊珊。飞死走死形，雪裂纷心肝。

剑刃冻不割，弓弦强难弹。常闻君子武，不食天杀残。

劚玉掩骼胔，吊琼哀阑干。

溪风摆馀冻，溪景衔明春。玉消花滴滴，虬解光鳞鳞。

悬步下清曲，消期濯芳津。千里冰裂处，一勺暖亦仁。

凝精互相洗，漪涟竞将新。忽如剑疮尽，初起百战身。
龟渚
范成大（宋代）

白鱼出水卧银刀，紫笋堆盘脱锦袍。
扪腹将军犹未快，棹船西岸摘蒌蒿。
除夜言怀，兼赠张常侍
白居易（唐代）

三百六旬今夜尽，六十四年明日催。不用叹身随日老，

亦须知寿逐年来。加添雪兴凭毡帐，消杀春愁付酒杯。

唯恨诗成君去后，红笺纸卷为谁开。
宴陈十六楼（楼枕金谷）
李颀（唐代）

西楼对金谷，此地古人心。白日落庭内，黄花生涧阴。

四邻见疏木，万井度寒砧。石上题诗处，千年留至今。
江行
丘浚（明代）

缓步沙头散晚愁，行随流水向东流。山吞落日红垂没，树接飞云白暂留。

暝色入林天向夕，凉风飘叶景初秋。閒中却忆沧浪叟，高卧忘机对白鸥。
次黄叔张宿凉峰韵
朱熹（宋代）

菡萏含跗天外秀，婆娑散影月中孤。惜无画手追前辈，写就凉峰憩寂图。
寒夜枕上
陆游（宋代）

屋老霜寒睡不成，迢迢漏鼓过三更。
乌啼林外月初上，犬吠水边船夜行。
市有歌呼知岁乐，亭无枹鼓喜时平。
吾诗欲写还慵起，卧看残灯翳复明。
书事三首
陆之裘（明代）

楼船载日下江南，吹凤鸣鼍御酒酣。
吴花十月迎黄幄，隋柳千秋映锦帆。
秋夜同友人话旧
谭用之（五代）

露下银河雁度频，囊中垆火几时真。
数茎白发生浮世，一盏寒灯共故人。
云外簟凉吟峤月，岛边花暖钓江春。
何当归去重携手，依旧红霞作近邻。
九日鄂渚登高楚观分得能字
刘过（宋代）

一山如龙来，起伏力不胜。
老夫跨其脊，半空欲飞腾。
尚念同游人，一二东南朋。
税驾为小留，木末朱栏凭。
远水天共阔，秋风响饥鹰。
城郭千万家，营壨相依凭。
年年重阳节，高处尽可登。
南楼与北榭，游览昔所曾。
插花楚观上，醉舞仅所能。
惊倒地上人，白日看上升。
海珠寺
胡庭兰（明代）

南海骊龙不爱珠，水心擎出夜明孤。云流上下天浮动，月浸空明地有无。

两岸交花摇彩槛，千艘横渚散飞凫。即看佛宝连金界，全胜仙人弄玉壶。
次韵周守二首 其一
张嵲（宋代）

西川方用武，忧思惔如焚。秋兴悲黄叶，閒情属野云。

鸣鸿何日到，络纬不堪闻。每忆盈尊酒，清谈从使君。
悼古镜果佛慧法师
储泳（宋代）

霜毛垂半顶，说法国王前。
定里修千劫，佛中添一员。
諡本终后赐，真谤在时传。
讲下诸徒弟，焚香石塔边。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其九
刘攽（宋代）

壮年吴会游，常有怀远情。想见瓜步南，草长莺乱鸣。
水调歌头·天宇正高爽
吴潜（宋代）

天宇正高爽，更蹑最高楼。长风为我驱驾，极目海山头。不用牛山孟浩，不用齐山杜牧，人景自堪酬。举酒酹空阔，汗漫与为游。

捻黄花，怜白首，恨难收。颓龄使汝能制，何待更封留。眼底朱甍画栋，往往人非物是，蟋蟀自鸣秋。万里一搔首，无处著萧飕。
青云亭
李壁（宋代）

平林野水带孤城，倦客登临太瘦生。
过眼千花竞红紫，可怜霜鬓转分明。
偶作
杨简（宋代）

诗痴正自不烦攻，只为英才辄堕中。
今日已成风俗后，后生个个入樊笼。
冬至日，次张太守韵
张昱（元代）

喜色轻黄未上眉，且将心事付游丝。嵇康取醉非关酒，杜甫长吟不为诗。

一线日长宫女觉，五方云应史官知。人间梅柳关春事，次第从教律琯吹。
隐居即事有怀潮州三首 其二
许及之（宋代）

载花航石自都城，惭愧波神每不惊。官职有何消得处，园池亦只信缘成。

赏心择胜难扁榜，信口哦诗莫主名。无奈新开城上路，江山如画总相迎。
游连山涌泉观次文与可韵
杨辟之（宋代）

双旗晓出远游山，遍览幽奇日日閒。
幕下渊云陪后乘，马蹄归去月华间。
贺新凉 七夕词，侯心斋调秀亭作也，予依韵和之
鲍之芬（清代）

梧井凉生矣。喜天上、绛河不隔，一痕秋水。衣薄五铢应耐冷，绝胜人间罗绮。

看鹊驾、遥联雁齿。独倚西楼寻句冷，恰灯前袖得云笺至。

传韵语，良宵尔。

那堪客里兼愁里。向天涯、瓣香遥祝，陈瓜荐李。试问长生秋殿里，多少浓情艳思。

都记取、宫纱红字。缥缈空传金钿盒，令人间、长恨频歌此。

谁更见，蓬莱使。
元日和布泽
潘孟阳（唐代）

至德生成泰，咸欢照育恩。流辉沾万物，布泽在三元。

北阙祥云迥，东方嘉气繁。青阳初应律，苍玉正临轩。

恩洽因时令，风和比化原。自惭同草木，无以答乾坤。
前诗感慨颇深犹吾前日之言也明日读而悔之乃
陆游（宋代）

身世今如一老僧，病余残发雪鬅鬙。
湖桑埭下渔舟雨，道树山前野店灯。
涧水潺湲供洗钵，松风萧飒入行縢。
世人欲觅何由得，觌面相逢唤不应。
硖州旅舍奉怀苏州韦郎中（公频有尺书，颇积离乡之思）
令狐峘（唐代）

儒服学从政，遂为尘事婴。衔命东复西，孰堪异乡情。

怀禄且怀恩，策名敢逃名。羡彼农亩人，白首亲友并。

江山入秋气，草木凋晚荣。方塘寒露凝，旅管凉飙生。

懿交守东吴，梦想闻颂声。云水方浩浩，离忧何平时。
卫卿叔自青旸寄诗一卷以饮酒果核殽味烹茶斋
葛立方（宋代）

金杯制宅初奠方，夏木阴阴啭鹂黄。
紫丝步障百里长，鱼轩象服池阁凉。
笙歌嘈杂闻未尝，何止一曲杜韦娘。
珠屦玳簪迎送忙，罗帏绣幕围风香。
须臾料理龙阳乡，木奴千头可充肠。
园中绝句
陆游（宋代）

溪北溪南飞白鸥，夕阳明处见渔舟。
凭谁为剪机中素，画取天涯一片秋？
送何子应少卿赴召
李流谦（宋代）

持竿野叟踏帝腹，太史占星惊变色。
白衣山人侍黄衣，军中指点相叹息。
云龙契遇固畴曩，千载一合非人力。
羊裘卢沙竟何补，坐视生民自肥瘠。
功成乞身香案前，归侣松乔未为失。
我公学传无尽翁，束发英名撼区域。
杲日潜光众未睹，公独扶轮上霄极。
此时际会如二子，鼎铉钧衡本公物。
若为流落四十年，岂厌蓬壶薄瀛渤。
龙飞天子第一载，收召耆俊城汲汲。
遥知问膳大明宫，论士到公先指屈。
追锋一日来剑外，破浪帆开矢离括。
朝廷未漆月支首，抱戈上虎旅衣生虱。
嫠不卹续忧宗周，宁有裾襦能念国。
堂堂甲兵满胸臆，可无奇谋宽旰食。
我故人子得深知，平生一镞未破镝。
欲随公去貌楚越，恨不身边插双翮。
叔孙区区进大猾，谬谓书生用奚益。
古来万里知戎情，何必缦胡半缝掖。
愿公入对明光宫，西南豪俊手推出。
我非其人敢觖望，市骏千金先市骨。
怀王立之
晁冲之（宋代）

不到城南久，黄梅几度新。忽看人日作，泪尽大和春。

翰墨犹如在，壶觞不复陈。常思醉风度，花底岸纶巾。
长相思·长相思
郭珏（元代）

长相思，相思者谁？自从送上马，夜夜愁空帏。
晓窥玉镜双蛾眉，怨君却是怜君时。
湖水浸秋藕花白，伤心落日鸳鸯飞。
为君种取女萝草，寒藤长过青松枝。
为君护取珊瑚枕，啼痕灭尽生网丝。
人生有情甘白首，何乃不得长相随？潇潇风雨，喔喔鸣鸡，相思者谁？梦寐见之。
赠窦长卿归淮南 其一
张萱（明代）

悠悠非远道，冉冉秋已晏。素霜夕转穷，檐虚众星烂。

欢爱既暌违，山川复悠缅。揽涕岐路傍，中情不可选。
寿太师 其四
吴顺之（宋代）

西风原上拨黄云，归作人间瓮里春。拍手一樽歌既醉，闾阎俱是太平民。
孤鸾 闺忆
佟世南（清代）

孤鸾惊见。叹黛妒愁眉，粉悲瘦面。凝立墙头，分付一年春怨。

懊恨东君相促，把韶华、尽归莺燕。况复轻帆别后，有许多肠断。

更那堪芳信天涯远。纵梦到江南，一霎还转。淮水春来涨，抵相思一半。

珠帘欲钩又下，怕人随、柳绵花片。记得玉郎姓字，倩鹦哥频唤。
太平诗
金真德（唐代）

大唐开鸿业，巍巍皇猷昌。止戈戎衣定，修文继百王。

统天崇雨施，理物体含章。深仁谐日月，抚运迈时康。

幡旗既赫赫，钲鼓何锽锽.外夷违命者，翦覆被大殃。

和风凝宇宙，遐迩竞呈祥。四时调玉烛，七曜巡万方。

维岳降宰辅，维帝用忠良。三五咸一德，昭我皇家唐。
宫思
武衍（宋代）

当时十五正娇妍，选入宫中二十年。
谁料只今三十五，舞鞾示蹋玉阶前。
客喜
贾岛（唐代）

客喜非实喜，客悲非实悲。
百回信到家，未当身一归。
未归长嗟愁，嗟愁填中怀。
开口吐愁声，还却入耳来。
常恐泪滴多，自损两目辉。
鬓边虽有丝，不堪织寒衣。
万年庵次刘石庵韵以呈补山 其三
姚鼐（清代）

前辈輶轩过，风流忆宛然。人随寒雁远，迹付野僧传。

礀户藏秋小，虚空放呗圆。欲穷生灭理，云影在诸天。
孤琴叹
颜伯珣（清代）

残弦少新张，孤琴久难理。回舟抱汝来，弃置复似此，譬彼良友朋，愈疏道深耻。

平生所绸缪，焉能缺终始。时迕事竟违，幽情递变徙。

况罹雉罗间，赤舄羞几几。晨床蒙蛛丝，宵月啮鼯齿。

惨澹金博山，音断琅玕水。中庭买双鹤，饥鵛鸣未已。

旧欢尚零落，新知安足倚。人生慎离合，明发泪清泚。
和徐叔子用林宗易韵见示
陈傅良（宋代）

相过风雨独何欤，校酒论文已不知。
方信深交相恋嫪，却因衰退更踌躇。
吟生池草书成束，饮落檐花醉堕车。
明日待随公等去，我头应始自今梳。
忆王孙 渔者
善住（元代）

悠悠长是白云间。猿鸟渔樵共往还。倚个乔松看远山。少机关。世上
寓言
皎然（唐代）

人生百年我过半，天生才定不可换。

东海钓鳌鳌不食，南山坐石石欲烂。
借宿古招提
道敷（明代）

买舟浦南地，逆风迟到来。
路行水次入，门借冢间开。
林黑鬼啸树，阶青月上苔。
未眠空外雁，犹自独飞哀。
夜宿尧城寒甚明日山中有薄雪马上赋二诗 其二
周紫芝（宋代）

云意悠悠晚尚坚，玉尘犹未破清寒。不知谁把千岩雪，付与诗翁马上看。
省试观庆云图
李行敏（唐代）

缣素传休祉，丹青状庆云。非烟凝漠漠，似盖乍纷纷。

尚驻从龙意，全舒捧日文。光因五色起，影向九霄分。

裂素观嘉瑞，披图贺圣君。宁同窥汗漫，方此睹氛氲。
过垂云亭
李新（宋代）

西风吹秋落山谷，霜红换尽烟边绿。
垂云门冷一事无，只有庭松与篱菊。
白日兰堂一局棋，百年闲事无游丝。
山僧更劝黄粱饭，真似邯郸枕上时。
送唐生
欧阳修（宋代）

京师英豪域，车马日纷纷。
唐生万里客，一影随一身。
出无车与马，但踏车马尘。
日食不自饱，读书依主人。
夜夜客枕梦，北风吹孤云。
翩然动归思，旦夕来叩门。
终年少人识，逆旅惟我亲。
来学媿道矒，赠归惭橐贫。
勉之期不止，多获由力耘。
指家大岭北，重湖浩无垠。
飞鴈不可到，书来安得频。
春秋战国门。范蠡
周昙（唐代）

西子能令转嫁吴，会稽知尔啄姑苏。

迹高尘外功成处，一叶翩翩在五湖。
竹溪直院盛称起予草堂诗之善暇日览之多有可恨
刘克庄（宋代）

夫子昔居地，流传后代看。竹藏壁中简，杏落水边坛。

流藻尤蘩盛，依槐免折残。一时雩舞乐，千古孔林寒。

渔父系舟听，门人舍瑟叹。世多伐木者，吾道欲行难。
示宜学绩学甲戌三月题
刘炳（明代）

阿爷五十四，怜汝才始生。恩育夙夜谨，眉目秋水清。

行如生鹿夙，语若流莺鸣。常时恣娇顽，计日期长成。

尔祖豪杰姿，声闻州郡钦。一顾等成败，片言能重轻。

田园亘阡陌，兵火成榛荆。千顷遗寸波，百田才一塍。

官租因讼致，薄业宁躬耕。不辞生理苦，所惧徭役并。

嗟予早失怙，慈亲训遗经。遭时风尘黑，扶日云霄青。

簪笔侍禁闼，通籍居承明。衰年遂冉冉，薄宦徒营营。

辞官归故园，葺屋依先茔。看花眼如雾，种竹发已星。

贫无金在囊，家有书满籯。念汝未强壮，立身恐伶仃。

痛逼骨肉怀，感慈肝胆惊。男儿在忠孝，业学崇勋名。

题诗冀汝识，慰我桑榆情。
山茶花
张镃（宋代）

翠翼高攒叶，朱缨澹拂花。
来从山堑侧，开称画檐牙。
影薄谁停绣，香清似煮茶。
几多轻敛态，月动夹窗纱。
偶成二首
毛滂（宋代）

此生弱草寄轻尘，辜负南山笋蕨春。
好去桃花破浪暖，清风明月不辜人。
哭郭若虚
程时翼（宋代）

一枝夭矫摩云操，三尺光芒报国心。
易水歌残声杳杳，□□月落夜沉沉。
西清词六首 其一
黄佐（明代）

璧月珠星满紫坛，莲花齐簇切云冠。瑶池岂必传青鸟，蓬岛惟应集绛鸾。
盘洲杂韵上 水桅
洪适（宋代）

鲜支形相小，石罅解蟠根。香凑芝兰室，居便水月村。
句
谌祜（宋代）

两水夹城飘近远，万山拥翠绿参差。
次韵子瞻和渊明饮酒二十首
苏辙（宋代）

尺书千里至，辍食手自开。
将卜东南居，故乡非所怀。
勿言湖山美，永与平生乖。
鸿雁秋南来，及春思故栖。
蛟龙乘风云，既雨反其泥。
兄弟通四海，叩门事虽谐。
直道竟三黜，去国终恐迷。
何如自卫反，阙里从参回。
秋日杂咏六首
韩元吉（宋代）

醉著山堂梦，初凉枕簟清。
秋声迷夜雨，月色误天明。
为客心长惯，思新意未平。
岁华容易晚，寂寞壮心惊。
秦楚材和六一先生秋怀因次韵送别
张守（宋代）

抱衅久羸瘠，兀若槁木枝。别离故作恶，未别意已悽。

况此清商时，木落水潦归。舣舟话心曲，未了舟欲移。

借问何匆匆，直恐违官期。念此登临意，何止骚人悲。

子行不可留，子鬓殊未衰。痛饮置人事，江上鲈鱼肥。
呈承旨忠斋留公以乐只君子遐不眉寿为韵成诗 其八
陈孚（元代）

神京三月春，光风满宇宙。晓视紫薇庭，宝烟篆金兽。

岂无鲁侯诗，昌炽今犹旧。愿泛玻璃卮，起舞为公寿。
蒙恩易镇豫章丐假还乡途中偶成十七首
吴芾（宋代）

方困长涂滑，俄逢赫日明。
只忧开太早，却恐雨还生。
静山偈
释祖钦（宋代）

一迹无余万籁沈，峦光月色共深深。
谁知尚有些儿闹，龙在霜枯木里吟。
临高台
王易从（唐代）

汉主事祁连，良人在高阙。空台寂已暮，愁坐变容发。

泛艳春幌风，裴回秋户月。可怜军书断，空使流芳歇。
二月五日折梅时经雨梅谢矣
张耒（宋代）

江云霮䨴未全开，东岭微芒日色来。独犯轻寒踏春晓，殷勤更折雨中梅。
赠白云
顾逢（宋代）

蒲团穿几个，性地忽然开。
禅向静中透，诗从悟处来。
三椽青嶂里，一榻白云堆。
自说为僧后，浮生百念灰。
以鲁直露溼何郎试汤饼为韵赋酴醿七首
舒邦佐（宋代）

爱花莫看花，如饥贪画饼。
一笑大江横，此句须参请。
偈颂一百零四首 其一○六
释绍昙（宋代）

千丈悬崖弄险巇，草鞋修整已多时。秋风偿尽皮毛债，散步闲云快活戏。
雨中花（和）
葛立方（宋代）

寄径濉阳，陌上忽看，夭桃秾李争春。又见楚宫，行雨洗芳尘。红争霞光夕照，素华琼树朝新。为奇姿芳润，拟倩游丝，留住东君。

拾遣杜老，犹爱南塘，寄情萝薜山林。争似此、花如姝丽，獭髓轻匀。不数江陵玉杖，休夸花岛红云。少须澄霁一，一番清影，更待冰轮。
新寒
陆游（宋代）

安石榴房初小坼，南天竺子亦微丹。
新寒漠漠偏欺老，睡起无风怯倚栏。
归故园二首
姜特立（宋代）

桃李归来已半空，不堪春事去匆匆。
落红犹自留连客，故向尊前舞晚风。
玉字黄庭经
晃冲之（宋代）

宝气宵缠北斗间，仙书自把下天坛。
误码率缘不是凡心起，月户云窗读字难。
又赠青萝王子与伦子同行
黄佐（明代）

渡头翠柳艳明眉，仙侣同舟晚更移。钟鼎山林各天性，风流儒雅亦吾师。

独当省署开文苑，会送夔龙集凤池。离别不堪无限意，呼儿觅纸一题诗。
重阳桐城道中
吕声之（宋代）

万古长淮一带流，从来战地不容休。
间关千里军前饷，牢落重阳客里秋。
怅望白衣来送酒，了无黄菊与簪头。
何人早断楼兰首，试解君王宵旰尤。
和陈长茜休致二首 其一
吕陶（宋代）

惜君有高才，舒卷莫非道。趋时忽倦游，谢事不待老。

私谋惟恐晚，公论叹其早。平生恬淡怀，忧恨未尝抱。

白日由此闲，红尘洒然少。鼓棹勿迟迟，湘川秋色好。
临江仙·常记梦云楼上住
石孝友（宋代）

常记梦云楼上住，残灯影里迟留。依稀绿惨更红羞。露痕双脸留，山样两眉愁。数片轻帆天际去，云涛烟浪悠悠。今宵独宿古江头。水腥鱼菜市，风碎荻花洲。
颂古
释道颜（宋代）

大死底人还却活，不许夜行投明到。
陈州人出许州门，翁翁八十重年少。
二月三日杨芝田招同易农饮，和易农二首 其一
钱陆灿（清代）

岁暮乡心日夜煎，劳劳亭月十分圆。官轻杨炯麒麟楦，酒薄韦分螮虹筵。

梅解偷香悭一笑，柳应恼臈欠三眠。此间自乐降王语，翻羡痴呆证老仙。
至佩璁隐居次韵
吕留良（清代）

书藏农车菊满庭，夜分客语壁镫青。疏棂直射非时电，破瓦深窥失次星。

垂老童心成结习，良朋苦口胜闻经。低头长得随东野，莫惜晨钟答寸莛。
咏梅 其六
韩熙载（五代）

桃李不须誇烂熳，已输了风吹一半。
自桃川至辰州绝句四十有二
赵蕃（宋代）

望极千山不见村，忽逢三两仅崖根。
几年生聚才如此，信是荒寒不足论。
谒金门（一雨扫烦暑，自漉玉友，醉余因次韵赵长卿）
赵长卿（宋代）

今夜雨。扫尽一番袢暑。宛似潇潇鸣远浦。短蓬何日去。

自漉床潇玉醑。清兴有谁知否。反笑功名能几许。槐宫非浪语。
依韵和睢阳杜相公答蔡君谟新体飞草书
梅尧臣（宋代）

丹砂篆印发题封，云母屏开照耀中。
漠漠蛟绡吹入纸，翘翘虿发卷随风。
新番自与鸿都异，旧法唯应垩帚同。
丞相报诗何处问，清泠池上雁能通。
春晚出郭送溧阳公归葬江南述感 其二
胡天游（清代）

槐碧幢新旧燕归，不逢家令已成悲。难为东阁重来日，堪忆三朝晏起时。

白首青山终一隔，沧波丹旐恨俱移。敢辞垂老仍羁贱，泪湿生金续蔡碑。
水调歌头·五首选三
张惠言（清代）

东风无一事，妆出万重花。闲来阅遍花影，惟有月钩斜。我有江阅铁笛，要倚一枝香雪，吹彻玉城霞。清影渺难即，飞絮满天涯。
飘然去，吾与汝，泛云槎。东皇一笑相语：芳意在谁家？难道春花开落，又是春风来去，便了却韶华？花外春来路，芳草不曾遮。

疏帘卷春晓，胡蝶忽飞来。游丝飞絮无绪，乱点碧云钗。肠断江阅春思，黏着天涯残梦，剩有首重回。银蒜且深押，疏影任徘徊。
罗帷卷，明月入，似人开。一尊属月起舞，流影入谁怀？迎得一钩月到，送得三更月去，莺燕不相猜。但莫凭栏久，重露湿苍苔。

今日非昨日，明日复何如？朅来真悔何事，不读十年书。为问东风吹老，几度枫江兰径，千里转平芜？寂寞斜阳外，渺渺正愁予！
千古意，君知否？只斯须。名山料理身后，也算古人愚。一夜庭前绿遍，三月雨中红透，天地入吾庐。容易众芳歇，莫听子规呼。
和几叟秋日南浦十绝句简子庄寄几叟 其四
朱松（宋代）

两翁相对语更阑，想见风生席石间。诗就南枝三转鹊，樽前秋月半衔山。
送高叟入燕
徐渭（明代）

少小幽燕客，重游白发多。人钦旧然诺，客和古悲歌。

红叶淮流舫，黄尘沛县骡。向来沽酒处，留得几娇娥。
暗香疏影 宋刻梅花喜神谱，次吴梦窗韵
吴湖帆（清代）

样翻百一。尽嗅英嚼粉，挼香吹雪。悴品荣题，一点珠玑几肠裂。

雪道閒中事冷，托感深、清癯吟笔。最可人、双桂堂前，三五十分月。

回溯春明旧梦，买鱼共换米，佳话传彻。索笑嫣然，修得前生，曾赏玉台朱阙。

分廛移架流芳韵，正春满、华镫时节。对夜窗、绿萼横斜，爱说此情天阔。
赠朱少南别二首
李吕（宋代）

外貌休寻饾座梨，应知石里蕴环奇。
从来善相书前史，为识英雄未遇时。
凝露堂木犀恶人二首
杨万里（宋代）

梦骑白凤上青空，径度银河入月宫。
身在广寒香世界，觉来帘外木犀风。
阅侍者镜潭
释智愚（宋代）

雨过天风静，波光似铸成。
不须频鉴照，妍丑自分明。
游卧龙寺
陆游（宋代）

晓发鱼复走瞿唐，沙头唤渡倚胡床。
峒人争趁五更市，我亦来追六月凉。
残星欲尽尚历落，明河已淡余苍茫。
翻翻林表鸦鹊语，渺渺烟边鸥鹭行。
过江走马五十里，小寺残僧真蕞尔。
投鞭入门为一笑，僻陋称雄有如此！君不见天童径山金碧浮虚空，千衲梵呗层云中！
幸海道第三十
文天祥（宋代）

天王守太白，立国自有疆。
舍此复何之，已具浮海航。
武陵春·嗜爱顿忘情不纵
王吉昌（元代）

嗜爱顿忘情不纵，去智道颐形。心迹交时醉半醒。子母聚黄庭。九气天中鸣玉韵，昼夜不曾停。断送仙童入杳冥。变态奋威灵。
念奴娇（和信守王道夫席上韵）
辛弃疾（宋代）

风狂雨横，是邀勒园林，几多桃李。待上层楼无气力，尘满栏干谁倚。就火添衣，移香傍枕，莫卷朱帘起。元宵过也，春寒犹自如此。

为问几日新晴，鸠鸣屋上，鹊报帘前喜。揩拭老来诗句眼，要看拍堤春水。月下凭肩，花边系马，此兴今休矣。溪南酒贱，光阴只在弹指。
次韵陈彦育诸天阁晚眺
周紫芝（宋代）

飞阁青云上，何因一笑同。春归怜客去，酒圣与谁中。

相国名犹在，唐朝事已空。更将诗说梦，强欲付衰翁。
病中送春二首
沈春泽（明代）

送春聊酌洗春杯，罗帕新诗懒向裁。
今日好将愁共去，明年莫带病俱来。
蜂须鸟舌先占信，柳眼花心倩作媒。
依约海棠枝上月，烧灯无那兴徘徊。
再和
孙应时（宋代）

欲望中原双目断，听谈往事几心酸。
百年故家好人物，尘沙流落太无端。
贺新郎（姑苏台观雪）
卢祖皋（宋代）

十顷涵空碧。画图中、峥嵘幻玉，乱零吹璧。倚遍危阑吟不尽，把酒风前岸帻。记当日、西湖为客。谁翦吴淞江上水，笑乾坤、奇事成儿剧。还照我，夜窗白。

崇台目断清无极。引枝筇、琼瑶步软，印登临屐。娃馆娉婷知何在，泪粉愁浓恨积。故化作、飞花狼籍。旧事悠悠浑莫问，有玉蟾、醉里曾相识。聊伴我，夜吹笛。
过侯城里有感
魏泽（明代）

笱舆冲雨过侯城，抚景依然感慨生。
黄鸟向人空百啭，青猿堕泪只三声。
山中自可全高节，天下难居是盛名。
却忆令威千载后，重归华表不胜情。
挽乡守楼宗簿
陈宓（宋代）

公来当赤立，节用以为馀。
垂橐无金帛，穷阎有袴襦。
杜门蒙枉顾，易箦阻前趋。
忍见归双旐，伤心岂独莆。
无题二首 其一
吕本中（宋代）

德盛不狎侮，玄谈多作俳。居然少庄语，无乃近齐谐。

恨此达者趣，犹乖壮士怀。故当先复礼，方得尽梯阶。
哭无逸兄三首 其二
谢薖（宋代）

文章不用世，岁忽值龙蛇。遽使贤人陨，长兴志士嗟。

有儿才句读，无地可桑麻。赖有兴元尹，能赒孟氏家。
对雪
李彭（宋代）

晏阴城郭昏，穷巷寒意冱。回飙卷玉尘，稍稍凝曙露。

应烦阿香手，终日舂薄暮。独鸟避寒柯，惊麇迷故步。

木冰达官怕，向来闻此语。拥絮卧北窗，鼻端从栩栩。
艅艎过雨漫占寄友
赵应元（明代）

木兰遥渡五羊城，薄暮江天雨色晴。万里岚烟云外出，无边波色枕中生。

停桡暂避蛟龙舞，把酒偏深雁鹜情。采采芙蓉寄远道，美人何处夜吹笙。
悲秋
王令（宋代）

岁事荒凉晚易悲，西风日夜弄寒威。秋来寡妇尤勤织，谁是行人未有衣。

常恐衰颜随节换，空看落叶倚风飞。从来最是悲秋者，况是悲秋客未归。
元龄弟寄悲秋四诗因次 其四
裘万顷（宋代）

支离病骨怯初寒，眼底清愁更万端。勉和新诗寄鸿雁，江城夜月觅君看。
题僧文莹所居壁
郑獬（宋代）

西湖频送客，绿波舟楫轻。
春入萝径静，浪花翻远晴。